Angora by Night

Angora by Night var et dansk night talkshowsatireprogram, der havde premiere den 17. september 2007 og blev sendt på tv-kanalen DR2. Serien omfatter 52 episoder på hver ca. 20 minutter og er fordelt på 2 sæsoner af hhv. 41 og 11 programmer. Det sidste program i hvert sæson, som bærer undertitlerne "Nytårsspecial" og "Musikspecial", består udelukkende af klip fra sæsonens andre programmer.

Efterårssæson 
De medvirkende er Simon Kvamm, Esben Pretzmann og Rune Tolsgaard. Programmets ramme er ligesom trioens tidligere program, Drengene fra Angora fra 2004, et tv-studie med dem selv som skiftevise studieværter. Pretzmann er vært om mandagen, Kvamm om tirsdagen og Tolsgaard om onsdagen. Hver aften får de besøg af specielle gæster som for eksempel den autodidakte bøddel Philip og hans forsøgsperson Michael eller Flemming H og hans dystre forfølger Zefyr.

Udover studiegæsterne optræder der også mærkværdige personager i forskellige indslag.

 Heksens Pissemand er et Popmusik-band, der optræder i Angora By Night. Gruppen fungerer som et fast indslag, og består af 3 medlemmer hvis navne ikke er blevet bekendtgjort, og deres spillelocation er en uidentificeret varmekælder. Deres præstation er blottet for talent og kvalitet, musikken og vokalerne hænger ikke sammen. Medlemmerne spilles af Simon Kvamm, Esben Pretzmann, og Rune Tolsgaard.
 Benny Søndag Jensen (kendt under øgenavnet Søndag) er en gammel fiktiv legende inde for revy og visesange, der optræder første gang i 2. afsnit. Søndag er omkring 70 og har skrevet viser i mange år, blandt andre sammen med sin tætte samarbejdspartner Kjeld Petersen. Sammen skrev de to i 1964, teksten til hittet ”Min Slagtermester takker af”. Visen er sørgelig historie om en elsket slagterbutik, der beklageligvis lukker ned. Når Søndag optræder, er han i selskab med pianisten Knud Odde (ikke ham fra Sort Sol). Søndag bliver spillet af Esben Pretzmann og Knud Odde af Jesper Rofelt
 Naturvejlederen Rolf Engels. Han er uddannet naturvejleder, og han besvarer spørgsmål, som er sendt ind på mail til programmet: "Natur Magasinet". Rolf Engels er altid iført sin camouflagedragt, som ifølge ham selv medvirker til en bedre oplevelse af naturen. Desuden lader det til, at han er en smule afhængig af cola. Han plejer at ringe til Jos (hans ven) for at få hjælp, men det ender oftest med at Jos fortæller vitser. Rolf Engels spilles af Simon Kvamm
 De siamesiske tvillinger Ole og Allan.
 Reporteren Knud Erik med sine forholdsvis kedelige rapporter.

Forårssæson 
Programmet sendes kun én gang om ugen, i modsætning til efterårssæsonen, der blev sendt 4 gange om ugen. 
Forårssæsonen har et nyt studie – en slags hyggestue. Simon Kvamm fungerer som vært med to faste medværter, der også optrådte i løbet af efteråret, nemlig legetøjshandleren Carsten Mølby, der tidligere har været kendt for at kunne sluge ting, i efterårs-sæsonen, og den sky Jan Krabbe, gyserbogs-forfatteren. 
Der er igen en række indslag med både kendte og nye personligheder. Der er bl.a. gensyn med Stig og Palle. Som noget nyt er der også musikvideoer med i programmerne, ligesom i Drengene fra Angora. 

En ny sketch kaldet AssJack (et vestjysk svar på Jackass) var er også en del af forårssæsonen.
Det er vestjyderne, Heine, Knud Erik (K.E) og Piphans. Nærmere præciseret fra Nørre Nissum. Serien går ud på det samme som Jackass, hvor deltagerne begår forskellige stunts, hvor deltagerne gør skade på dem selv og hinanden. Men Angora By Night er comedy, så det er ikke de samme ekstreme stunts som i Jackass. Serien er blevet eftertragtet af begge køn i teenagealderen. For det meste er det Heine det går ud over. F.eks. skal han køre ud i en iskold sø med et stort traktor dæk og være sprøjtet med en pulverslukker. K.E er opfinderen bag AssJack. Heine bliver også tit udsat for en lammer af K.E. Hver gang de starter, midt i stuntet og  efter de har gjort stuntet råber de i kor:  WUU ASSJACK!.

Formen i programmet er en blanding af efterårs sæsonen af Angora By Night og Drengene fra Angora.

Spin-off 
I sommeren 2010 vises der under VM-sæsonen et humoristisk indslag på DR1 med titlen "3. halvleg med Krabbe & Mølby", hvor Carsten Mølby og Jan Krabbe giver hver deres bud på hvordan man får den bedste VM-oplevelse. De lavede også sangen Mål og Pølser.

Toms lavede desuden nogle reklamer fra 2015 hvor karakteren Jan Krabbe læser ‘piv uhyggelige’ historier op på samme måde som han gjorde i showet.

Eksterne henvisninger 
 

DR-programmer
DR-serier
Humorprogrammer fra Danmark
Danske tv-serier fra 2000'erne
Satire